***Povestea băieţelului[[1]](#footnote-1)***

*Într-o zi un băieţel s-a dus la şcoală.*

*Băieţelul era mic,*

*Iar şcoala era mare.*

*Dar când băieţelul a văzut*

*Că intrarea în clasa lui*

*Se făcea printr-o uşă direct din curte,*

*A fost foarte fericit,*

*Iar şcoala nu i s-a mai părut*

*Atât de mare ca la început.*

*Într-o dimineaţă*

*Când băieţelul se afla în clasă,*

*Profesoara le-a spus copiilor:*

*„Astăzi o să facem un desen.”*

*„Grozav”, s-a gândit băieţelul,*

*căci îi plăcea mult să deseneze.*

*Ştia să deseneze o mulţime de lucruri:*

*Lei şi tigri,*

*Pui şi vaci,*

*Trenuri şi vapoare ...*

*Şi şi-a scos cutia cu creioane colorate*

*Şi a început să deseneze.*

*Dar profesoara a spus: „Aşteptaţi !*

*Nu începeţi încă !”*

*Şi a aşteptat până i s-a părut că toţi copiii sunt pregătiţi.*

*„Acum o să desenăm flori”,*

*a zis profesoara.*

*„Grozav”, s-a gândit băieţelul,*

*căci îi plăcea să deseneze flori.*

*Şi a început să deseneze flori frumoase,*

*Şi le-a colorat în roşu, portocaliu şi albastru.*

*Dar profesoara le-a spus copiilor:*

*„Aşteptaţi ! Vă voi arăta eu cum să coloraţi.”*

*Şi a desenat o floare roşie cu tulpina verde.*

*„Acum puteţi începe”, a zis profesoara.*

*Băieţelul s-a uitat la floarea profesoarei,*

*Apoi s-a uitat la floarea lui.*

*A lui era mai frumoasă decât a profesoarei,*

*Dar n-a mai spus nimic.*

*A întors doar foaia*

*Şi a desenat o floare ca a profesoarei,*

*Era roşie cu tulpina verde.*

*Într-o altă zi,*

*Când băieţelul intrase în clasă prin*

*Uşa din curte,*

*Profesoara le-a spus copiilor:*

*„Azi o să facem ceva din argilă.”*

*„Grozav”, a spus băieţelul,*

*Căci îi plăcea să lucreze cu argilă:*

*Şerpi şi oameni de zăpadă,*

*Elefanţi şi camioane, ...*

*Şi a început să frământe bucata de argilă.*

*Dar profesoara a zis:*

*„Staţi ! Nu sunteţi gata să începeţi ...”*

*Şi a aşteptat până când toţi copiii au fost gata.*

*„Acum o să facem o farfurie”,*

*a zis profesoara.*

*„Grozav”, s-a gândit băieţelul,*

*căci îi plăcea să facă farfurii.*

*Şi a început să facă farfurii de toate formele şi mărimile.*

*Dar profesoara le-a spus copiilor:*

*„Aşteptaţi, vă arăt eu cum să faceţi !”*

*şi le-a arătat cum să facă o farfurie adâncă.*

*„Aşa, acum puteţi începe”, a zis profesoara.*

*Băieţelul s-a uitat la farfuria profesoarei,*

*Şi apoi la ale sale.*

*Îi plăceau mai mult farfuriile lui,*

*Decât farfuria adâncă făcută de profesoară,*

*Dar n-a spus un cuvânt. Şi-a transformat farfuriile lui într-o bilă mare de argilă din care a făcut o farfurie adâncă şi mare*

*Ca şi cea făcută de profesoară .*

*Şi foarte curând, băieţelul a învăţat să aştepte şi să privească*

*Şi să facă lucruri ca şi cele făcute de profesoară.*

*Şi foarte curând*

*n-a mai făcut nimic de unul singur.*

*Şi s-a întâmplat într-o zi*

*Că băieţelul şi familia lui*

*s-au mutat într-o altă casă,*

*într-un alt oraş.*

*Şi băieţelul a trebuit să meargă la altă şcoală.*

*Şcoala nouă era şi mai mare,*

*Şi nu avea nici o uşă*

*Prin care să intre direct din curte în clasa lui.*

*Trebuia să urce nişte trepte înalte*

*Şi să meargă de-a lungul unui coridor lung*

*Până ajungea la clasa lui.*

*În prima zi de şcoală,*

*Profesoara le-a spus copiilor:*

*„Astăzi o să facem un desen”.*

*„Grozav”, şi-a zis băieţelul,*

*şi a aşteptat să-i spună profesoara ce să facă.*

*Dar ea n-a spus nimic.*

*s-a plimbat doar prin clasă.*

*Când a ajuns lângă băieţel, i-a spus:*

*„Tu nu ştii să desenezi ?”*

*„Ba da”, a zis băieţelul, „ce desen să facem ?”*

*„Nu ştiu până nu-l faci”, a zis profesoara.*

*„Cum să-l fac ?”, zise băieţelul.*

*„Cum vrei tu”, a fost răspunsul ei.*

*„Dacă toţi aţi face acelaşi desen,*

*şi l-aţi colora la fel,*

*cum să ştiu cine l-a făcut ?”*

*„Nu ştiu”, zise băieţelul*

*şi a început să deseneze o floare roşie*

*cu tulpina verde ...*

1. din volumul *„Supă de pui pentru suflet”* – Jack Canfield şi alţii [↑](#footnote-ref-1)